CELEX: 62008CN0188
Language: sl
Date: 2008-05-06 00:00:00
Title: Zadeva C-188/08: Tožba, vložena 6. maja 2008 – Komisija Evropskih skupnosti proti Irski

2.8.2008   
            
            
               SL
            
            
               Uradni list Evropske unije
            
            
               C 197/7
            
         Tožba, vložena 6. maja 2008 – Komisija Evropskih skupnosti proti Irski
   (Zadeva C-188/08)
   (2008/C 197/11)
   Jezik postopka: angleščina
   Stranki
   
      Tožeča stranka: Komisija Evropskih skupnosti (zastopnika: S. Pardo Quintillán in D. Lawunmi, zastopnika)
   
      Tožena stranka: Irska
   Predlogi tožeče stranke:
   
               —
            
            
               Ugotovi naj se, da, ker odpadne vode iz gospodinjstva, odstranjene skozi greznice in z drugimi posamičnimi sistemi obdelave na podeželju, niso, za namene člena 2(1)(b) Direktive Sveta 75/442/EGS z dne 15. julija 1975 o odpadkih (1), kot je bila spremenjena z Direktivo Sveta 91/156/EGS z dne 18. marca 1991 (2), vključene v drugo zakonodajo Skupnost ali irsko zakonodajo, Irska s tem, da zahtev iz področja odpadne vode iz gospodinjstva iz členov 4, 7, 8, 9, 10, 11, 12, 13 in 14 navedene Direktive ni v celoti in popolnoma prenesla v svojo nacionalno zakonodajo, ni izpolnila obveznosti iz Pogodbe o ustanovitvi Evropske skupnosti.
            
         
               —
            
            
               Irski naj se naloži plačilo stroškov postopka.
            
         Tožbeni razlogi in bistvene trditve
   Komisija trdi, da na Irskem niti domača zakonodaja niti zakonodaja Skupnosti, ne določa upravljanja z odpadnimi vodami iz gospodinjstva odstranjenimi skozi greznice in z drugimi posamičnimi sistemi obdelave zunaj večjih strnjenih naselij, ki bi bilo v skladu z Direktivo.
   Ker na tem področju ni druge zakonodaje, je Irska zavezana prenesti in uporabiti zahteve iz Direktive za te odpadne vode. Vendar Irska teh zahtev ni niti prenesla niti zatrjevala, da jih je prenesla. Poleg tega teh zahtev v praksi ni izpolnila. Podrobneje, Irska glede zadevnih odpadnih voda ni:
   
               —
            
            
               prenesla določb člena Direktive. Prenos člena 4 je pomemben, ker določa okoljske cilje, ki jih je treba zasledovati in upoštevati glede na druge obveznosti iz Direktive. Komisija trdi, da v praksi v zvezi z zajetjem vode Lough Leane prav tako obstaja neizpolnitev člena 4, kar je podkrepila z dokazom o okoljski škodi, ki je nastala zaradi neizvajanja ustreznega pregleda greznic,
            
         
               —
            
            
               prenesla določb člena 7 Direktive. Člen je pomemben, ker med drugim določa dolgoročno načrtovanje, za celotno ozemlje, ureditev za odstranjevanje odpadkov na primerna mesta, z namenom, da se prepreči okoljska škoda. Irska poleg tega, da ni prenesla člena 7 Direktive, v praksi ni izdelala načrtov, ki bi izpolnjevali zahteve iz člena 7 glede greznic in drugih posamičnih sistemov obdelave,
            
         
               —
            
            
               prenesla določb člena 8 Direktive. Člen 8 je pomemben, ker določa, da morajo biti odpadki odstranjeni v skladu z Direktivo. Gre tudi za neizpolnitev člena 8 v praksi na Irskem, ker Irska ne zagotavlja, da so odpadne vode iz gospodinjstva odstranjene v skladu z Direktivo,
            
         
               —
            
            
               prenesla določb člena 9 Direktive. Člen 9 je pomemben, ker določa uradno predhodno odobritev zaščitnih ukrepov za okolje pri postopku odstranjevanja odpadkov. Pregledi, ki jih Irska izvaja v praksi v zvezi z greznicami in drugimi posamičnimi sistemi obdelave, ne ustrezajo tem merilom, in zato Irska torej v praksi ni izpolnila obveznosti iz člena 9,
            
         
               —
            
            
               prenesla določb člena 10 Direktive. Komisija meni, da bo v praksi odstranjevanje odpadnih voda skozi greznice in z drugimi posamičnimi sistemi obdelave skoraj vedno vključeno v postopek odstranjevanja v smislu Direktive. Vendar je v določenih okoliščinah mogoče obdelavo utemeljeno šteti za postopek odstranjevanja. Tako bi lahko na primer bilo pri suhem kompostiranju odpadnih voda iz gospodinjstva, z namenom, da se pozneje uporabi kot gnojilo. Komisija je zato v tožbo dodala člen 10,
            
         
               —
            
            
               prenesla določb člena 11 Direktive. Irska niti v zvezi s členom 11(3) niti drugače ne zatrjuje prenosa določb člena 11 Direktive, vendar če bi to storila bi Komisija nasprotovala, da takšna pravila, ki jih je Irska sprejela za greznice in druge posamične sisteme obdelave ne zadostujejo za prenos člena 11(1) in (2) Direktive. Pravila, ki se uporabljajo na Irskem, zlasti ne zagotavljajo spoštovanja pogojev iz člena 4 Direktive. Poleg tega pa ni nobenega sistema registracij greznic in drugih posamičnih sistemov obdelave,
            
         
               —
            
            
               prenesla določb člena 12 Direktive. Člen 12 je pomemben v povezavi z greznicami in drugimi posamičnimi sistemi obdelave, ker se za učinkovito delovanje te vrste sistemov zahteva redno odstranjevanje in odlaganje blata. Če pri takem odstranjevanju in odlaganju sodelujejo tudi strokovne službe, se v irskem pravu in praksi ne obravnavajo v skladu z Direktivo,
            
         
               —
            
            
               prenesla določb člena 13 Direktive. Člen 13 je pomemben, ker se lahko, brez primernega vzdrževanja, kljub dobremu položaju in dobri namestitvi pri greznicah in drugih posamičnih sistemih obdelave pojavijo napake pri delovanju in povzročijo okoljsko škodo. Sistem pregleda je zato odločilen. Dokazi Lough Leane študije kažejo, da Irska poleg tega, da ni izpolnila zahtev iz člena 13 Direktive, teh zahtev v zvezi z greznicami in drugimi posamičnimi sistemi obdelave, ni spoštovala v praksi,
            
         
               —
            
            
               prenesla določb člena 14 Direktive. Člen 14 Direktive je pomemben, ker določa obveznost vodenja evidence, ki pomaga zagotoviti, da greznice in drugi posamični sistemi obdelave niso preobremenjeni in so ustrezno vzdrževani. Dokazi Lough Leane študije kažejo, Irska poleg tega, da ni prenesla zahtev iz člena 14 Direktive, teh zahtev v zvezi z greznicami in drugimi posamičnimi sistemi obdelave ni niti spoštovala v praksi.
            
         
      (1)  UL L 194, str. 39.
   
      (2)  UL L 78, str. 32.